S-2175/2022

Mál þetta, sem dómtekið var 6. desember 2022, er höfðað með ákæru útgefinni af Lögreglustjóranum á Suðurnesjum 28. október 2022 á hendur X, kt. [...], fyrir húsbrot, eignaspjöll og brot á lögum um ávana- og fíkniefni sem hér greinir:

A „ Fyrir húsbrot og eignaspjöll með því að hafa föstudaginn 13. nóvember 2020, án heimildar húsráðanda ruðst inn í íbúð að [...], og í kjölfarið verið með ógnandi hegðun við húsráðanda, brotið hurð og hurðarkarm að salerni auk hengis fyrir salernisrúllu á salerni íbúðarinnar.

Telst háttsemi þessi varða við 231. og 1. mgr. 257. gr. almennra hegningarlaga nr. 19/1940.“

B „Fyrir brot á lögum um ávana- og fíkniefni með því að hafa föstudaginn 13. nóvember 2020, utandyra móts við [...], haft í vörslum sínum, samtals 8,65 grömm af kókaíni sem lögregla fann og haldlagði, í kjölfar handtöku vegna ákæruliðar I.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess einnig krafist að gerð verði upptæk með dómi samtals 8,65 grömm af kókaíni sem lögregla fann og haldlagði, samkvæmt heimild í 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001, sbr. reglugerð nr. 808/2018.“

Við þingfestingu málsins 6. desember síðastliðinn lagði ákæruvaldið fram bókun um leiðréttingu fyrri ákæruliðar með þeim hætti að felld yrðu út orðin „án heimildar húsráðanda ruðst inn í“ en í stað þeirra komi „neitað að yfirgefa, þrátt fyrir áskoranir um það.“ Sætti sú leiðrétting engum andmælum af hálfu verjanda ákærða.

Ákærði hefur fyrir dómi skýlaust játað þá háttsemi sem honum er gefin að sök samkvæmt báðum ákæruliðum og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda hafði verið veittur kostur á að tjá sig stuttlega um ákvörðun viðurlaga og lagasjónarmið.

Sannað er með skýlausri játningu ákærða, sem fær stoð í sakargögnum, að hann hafi gerst sekur um þau brot sem honum eru gefin að sök og eru þau að mati dómsins réttilega heimfærð til refsiákvæða í ákæru.

Við ákvörðun refsingar horfir ákærða til málsbóta að ákærði, sem var rétt orðinn [...]ára gamall er hann framdi brot sín og er með hreint sakavottorð, hefur greiðlega gengist við háttseminni. Þá verður ekki fram hjá því litið að nokkur dráttur hefur orðið á meðferð málsins en gögn þess bera með sér að rannsókn lögreglu hafi verið að fullu lokið um miðjan desember 2020, en ákæra var ekki gefin út fyrr en rétt um tveimur árum síðar. Þykir sá dráttur, einkum í ljósi ungs aldurs ákærða, úr hófi langur, enda ákærða ekki um hann kennt.

Að þessu virtu og í samræmi við heimild í a-lið 1. mgr. 57. gr. almennra hegningarlaga nr. 19/1940, þykir rétt að fresta ákvörðun um refsingu ákærða og skal refsingin falla niður að liðnum tveimur árum frá birtingu dómsins að telja haldi ákærði almennt skilorð 57. gr. hegningarlaga.

Í samræmi við kröfugerð ákæruvalds, málsgagna og tilgreindra lagaákvæða í ákæru verða gerð upptæk 8,65 grömm af kókaíni sem lögregla lagði hald á við rannsókn málsins.

Ákærði greiði málsvarnarlaun skipaðs verjanda síns, Á-kvk-ef B-kvk-ef E-kvk-ef lögmanns, vegna vinnu á rannsóknarstigi og fyrir dómi, sem þykir hæfilega ákveðin 1 95.300 krónur að teknu tilliti til virðisaukaskatts. Ekki leiddi annan sakarkostnað af málinu.

Af hálfu ákæruvalds fór D-kk-nf R-kk-nf aðstoðarsaksóknari með málið.

Þ-kk-nf H-kk-nf Þ-kk-nf héraðsdómari kveður upp dóm þennan.

Dómsorð:

Ákvörðun refsingar ákærða, X, er frestað og skal hún niður falla að liðnum tveimur árum frá birtingu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Gerð eru upptæk 8,65 grömm af kókaíni.

Ákærði greiði málsvarnarlaun skipaðs verjanda síns, Á-kvk-ef B-kvk-ef E-kvk-ef lögmanns, 195.300 krónur.

Þ-kk-nf H-kk-nf Þ-kk-nf